Hvis du drømmer om at bevæge dig yndefuldt som en havfrue igennem vandet i svømmehallen, så har du nu chancen.

En ny fitness-trend fra Filippinerne har i disse dage nået Aarhus. Her kan de besøgende på badeanstalten Spanien i løbet af pinsen trække i et havfruekostume, og så er det ellers bare om at hoppe i vandet.

Ditte Berdiin Rosenkrantz-Theil har taget turen fra København til Aarhus for at undervise nysgerrige østjyder i at bade som havfruer. Ifølge hende er det både sjovt og fysisk krævende.

- Det er en leg, og samtidig får man super god motion og styrker sin core-muskulatur. Det er en fantastisk følelse at svømme som en fisk, siger hun til TV 2 | ØSTJYLLAND.

Læs også Flere svinger stængerne: Poledancing hitter

Havfruesvømning har endnu ikke for alvor slået igennem i Danmark. Efter at være startet i Filippinerne har det bredt sig til Tyskland, Spanien, Schweiz og Hawaii.

Ifølge den aarhusianske fremtidsforsker Anne-Marie Dahl er der dog gode chancer for, at havfruesvømning bliver stort herhjemme.

- Nu har alle kvinder haft en pole-stang oppe, som de kunne danse omkring. Og så skal man jo finde på noget nyt, for der skal ske noget. Vi lever i en oplevelsesorienteret tid, så hvorfor ikke havfruesvømning nu?, spørger hun.

Kom med indenfor til havfruesvømning i badeanstalten Spanien i videoen øverst i artiklen.